Klippe van genesing, onthou en hoop | News24
Klippe van genesing, onthou en hoop
BO: Veel meer as klippe: Die klipstapel op die strand in Kabeljauws, bring genesing en hoop vir moeë lewensreisigers. Foto's:VERSKAF
DIT is soveel meer as net klippe . . . dit bring genesing, onthou, hoop en vrede vir honderde uitgeputte lewensreisigers wat elk 'n sielsklip op dié klipstapel pak.
Sommige met 'n boodskap. Sommige kaal. Soms kan die seer nie verwoord word nie.
Maar elkeen stap weg met 'n tikkie vrede in hul hart. En diegene wat terugkom, vind genesing. Berusting. Aanvaarding.
Dié baken van hoop; 'n spesiale, handgemaakte 4.5m kliptoring - weggesteek agter 'n duin 2km van die parkeerarea in Kabeljauws - is 'n stille bewaarder van die grootste lief en leed. Sy voete deurdrenk van trane.
Volgens Dean en Theunisia Blom van Bay Cove Inn in Jeffreysbaai wat vir die afgelope 13 jaar daagliks na die klipstapel draf, het hulle onverwags op die "heilige plek" afgekom.
Hy sê dit is onbekend wie die klipstapel begin het. Daar word bespiegel dat die eerste klip deur 'n plaaslike inwoner neergesit is. "Dalk deur iemand wie se hart vir hom of haar gesê het om dit te doen."
Dean vertel: "Ons honde-kind, Lee Lee, het ons na die klipstapel gebring. Sy het oor 'n duin verdwyn . . . en net 50m verder het die klipstapel gestaan. Toe nog nie eers 'n halwe meter hoog nie.
"Dit was asof sy geweet het dat ons in die toekoms 'n spesiale plek nodig sal hê. 'n Plek waar ons met haar kan praat. 'n Tyd wat hopeloos te gou gekom het . . . Lee Lee, 'n Duitse Herdershond, is in Desember 2013 oorlede. Sy was meer as net 'n hond. Sy het in ons lewens gekom toe alles uitmekaar geval het. Met haar onvoorwaardelike liefde, het sy weer betekenis aan ons lewens gegee."
Dean sê daar is net een rede hoekom hulle elke dag na die klipstapel gaan: vir Lee Lee.
"Dit is waar ons met haar kan praat. Daar voel ons naby aan haar. Daar is 'n rustigheid aan die plek. Dit is ons happy place."
Volgens Dean moedig hulle die afgelope nege jaar al hul gaste aan om die klipstapel te besoek. Meeste gewapen met 'n spesiale boodskap-klip wat Lee Lee oor die jare na die gastehuis aangedra het. Ander tel daar 'n klip op.
Al die boodskappe is positief en inspirerend - boodskappe van hoop, liefde en vrede.
"Ek weet wat die plek vir ons beteken . . . en wat dit vir ander wat deur moeilike tye gaan kan beteken," sê Dean.
"Hoewel ons nie die klipstapel begin het nie, kan ek met trots sê dat ons gaste van diegene is wat die meeste klippe daar pak."
Daar is ook 'n bankie 15m van die klipstapel waar mense kan sit. Dit is net so onbekend hoe die swaar bank daar gekom het - daar is geen voetpaadjie nie.
Enigiemand wat weet wie die klipstapel begin het, skakel Monique Basson by 082 219 9169 of stuur 'n epos na Monique.Basson@media24.com.